Broj: 711-I-1589-P-36-20/23-12-23

Zagreb, 25. srpnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika** **Ivice Kovačevića, općinskog načelnika Općine Jakšić, i dužnosnika Mile Barišića, zamjenika općinskog načelnika Općine Jakšić** **do 20. svibnja 2021.**, pokrenutom Odlukom Povjerenstva broj: 711-I-838-P-36-20/21-08-11 od 23. travnja 2021., na 16. sjednici, održanoj 25. srpnja 2023., donosi sljedeću

**ODLUKU**

1. **Istovremenim primanjem plaće za obnašanje dužnosti općinskog načelnika Općine Jakšić i dodatnih naknada u smislu naknada za sudjelovanje u radu sjednica Općinskog vijeća Općine Jakšić i to u 2012. u ukupnom iznosu od 200,00 kn, u 2013. u ukupnom iznosu od 1.200,00 kn, u 2014. u ukupnom iznosu od 800,00 kn, u 2015. u ukupnom iznosu od 1.000,00 kn, u 2016. u ukupnom iznosu od 1.000,00 kn, u 2017. u ukupnom iznosu od 600,00 kn, te prigodnih godišnjih nagrada u 2012. u iznosu od 2.500,00 kn, 2013. u iznosu od 2.500,00 kn, 2014. u iznosu od 2.500,00 kn i 2015. u iznosu od 2.500,00 kn, i regresa za 2012. u iznosu od 2.700,00 kn, 2013. u iznosu od 2.700,00 kn i 2015. u iznosu od 2.950,00 kn, dužnosnik Ivica Kovačević, općinski načelnik Općine Jakšić, počinio je povredu članka 7. točke d) ZSSI-a.**
2. **Za povredu ZSSI-a opisanu pod točkom I. ove izreke, dužnosniku Ivici Kovačeviću izriče se sankcija iz članka 42. stavka 1. točke 2. ZSSI-a, obustava isplate dijela neto mjesečne plaće u ukupnom iznosu od** **929,06 eura[[1]](#footnote-1)/7.000,00 kn, koja će trajati sedam (7) mjeseci i izvršit će se u sedam (7) uzastopnih mjesečnih obroka, svaki u pojedinačnom iznosu od 132,72 eura/1.000,00 kn.**
3. **Istovremenim primanjem volonterske naknade za obnašanje dužnosti zamjenika općinskog načelnika Općine Jakšić i dodatnih naknada u smislu naknada za sudjelovanje u radu sjednica Općinskog vijeća Općine Jakšić i to u 2013. u ukupnom iznosu od 800,00 kn, u 2014. u ukupnom iznosu od 600,00 kn, u 2015. u ukupnom iznosu od 600,00 kn, u 2016. u ukupnom iznosu od 1.000,00 kn i u 2017. u ukupnom iznosu od 600,00 kn, dužnosnik Mile Barišić, zamjenik općinskog načelnika Općine Jakšić do 20. svibnja 2021., počinio je povredu članka 7. točke d) ZSSI-a.**
4. **Za povredu ZSSI-a opisanu pod točkom III. ove izreke, dužnosniku Mili Barišiću neće se izreći sankcija s obzirom na to da je od prestanka obnašanja dužnosti zamjenika općinskog načelnika Općine Jakšić proteklo više od 12 mjeseci.**

Obrazloženje

Protiv dužnosnika Ivice Kovačevića, općinskog načelnika Općine Jakšić i dužnosnika Mile Barišića, zamjenika općinskog načelnika Općine Jakšić do 20. svibnja 2021., podnesena je prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-699-P-36/20-01-2 dana 11. veljače 2020. i povodom koje je otvoren predmet broj P-36/20.

U prijavi se navodi kako je dužnosnik Ivica Kovačević, po Zapisniku o proračunskom nadzoru, zajedno sa svojim zamjenikom Milom Barišićem u vremenskom razdoblju od 1. siječnja 2016. do 19. travnja 2017. za svaki dolazak na sjednicu Općinskog vijeća protuzakonito uzimao vijećničku naknadu u iznosu od 200,00 kuna čime su si navedeni dužnosnici pribavili imovinsku korist, dužnosnik Ivica Kovačević u iznosu 1.600,00 kn a dužnosnik Mile Barišić u iznosu od 1.200,00 kn. Nadalje, po istomu Zapisniku o proračunskom nadzoru općinski načelnik Općine Jakšić sebi je u 2015. godini protuzakonito isplatio jubilarnu nagradu u iznosu od 2.500,00 kuna, a po kazivanju zaposlenika Općine isplaćivao je sebi i regrese, božićnice i darove za djecu, a na što nije imao pravo.

Dana 11. veljače 2020. podnositelj je u spis predmeta dostavio Zapisnik o obavljenom proračunskom nadzoru utvrđivanja zakonitosti izvršavanja Proračuna Općine Jakšić u 2016. godini kojim se konstatira kako je obavljen proračunski nadzor utvrđivanja zakonitosti izvršavanja proračuna Općine Jakšić u 2016. godini i kako su nadzorom obuhvaćene određene pozicije prihoda i rashoda, te zakonitost izvršavanja proračuna Općine u Jakšić 2016. godini. U Nalazu nadzora se između ostalog navodi kako je Nadzoru predočena Odluka načelnika od 20. prosinca 2016. godine o isplati prigodne božićne nagrade zaposlenicima kojom je propisano da se zaposlenicima Općine koji rade u punom radnom vremenu isplati božićna nagrada u iznosu od 1.250,00 kn. Na osnovnom računu 31212 (jubilarne i druge nagrade) u 2015. godini na poziciji 2 - jubilarne, prigodne i druge nagrade evidentiran je iznos od 13.750,00 kn i to po osnovu prigodne nagrade zaposlenicima. Nadzoru je predočena Odluka o isplati prigodne godišnje nagrade u neto iznosu od 2.500,00 kn po djelatniku, a namještenici koja radi u nepunom radnom vremenu u neto iznosu od 1.250,00 kn - rad na pola radnog vremena. Isplata je obavljena 20. travnja 2015. u ukupnom iznosu od 13.750,00 kn i to za pet djelatnika u iznosu od 12.500,00 kn (5x2.500,00 kn) i za jednu djelatnicu u iznosu od 1.250,00 kn. U okviru navedenih djelatnika kojima je na ime prigodne nagrade isplaćen iznos po 2.500,00 kn nalazi se i načelnik Općine.

Nadalje, predmet nadzora bile su i isplate na ime naknada za rad članovima predstavničkih i izvršnih tijela i upravnih vijeća. U okviru osnovnog računa 32911, pozicija 51 - naknade zamjeniku općinskog načelnika evidentiran je iznos od 47.586,24 kn. Prema Odluci Općinskog vijeća od 25. svibnja 2010. godine naknada za rad zamjenika općinskog načelnika Općine Jakšić koji dužnost obnaša bez zasnivanja radnog odnosa određuje se u visini od 2.000,00 kn neto. Uvidom u osnovni račun 32911, pozicija 51 vidljivo je da se na neto isplatu u iznosu od 2.000,00 kn obračunava doprinos za mirovinsko osiguranje u iznosu od 689,65 kn, doprinos za zdravstveno osiguranje u iznosu od 517,24 kn i pripadajući porez i prirez u iznosu od 758,63 kn. U okviru osnovnog računa 32911, pozicija. 50 - naknade općinskom vijeću evidentiran je iznos od 28.258,49 kn. Prema Odluci Općinskog vijeća od 14. lipnja 2013. o visini naknade za rad Općinskog vijeća komisija i povjerenstava Općine Jakšić u članku 1. je propisano da službeno nazočnima na sjednicama Općinskog vijeća pripada naknada u visini od 200,00 kn u neto iznosu po sjednici. Uvidom u obračune naknada vijećnicima utvrđeno je da je mjesečna naknada u neto iznosu isplaćivana načelniku i zamjeniku načelnika. Načelniku je tako za razdoblje 2016. godine i to za prisustvovanje na 5 sjednica isplaćen neto iznos od 1.000,00 kn te za prisustvovanje na 3 sjednice u 2017. godini neto iznos od 600,00 kn, dok je zamjeniku načelnika isplaćen u 2016. godini za prisustvovanje na 3 sjednice neto iznos od 600,00 kn te za prisustvovanje na tri sjednice u 2017. godini iznos od 600,00 kn.

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi navedenoga Zakona.

Uvidom u Registar dužnosnika, koji ustrojava i vodi Povjerenstvo, utvrđeno je kako je Ivica Kovačević obnašao dužnost općinskog načelnika Općina Jakšić u mandatu 2013.-2017., potom u mandatu 2017.-2021., a istu dužnost obnaša i u aktualnom mandatu počevši od 21. svibnja 2021. Nadalje, Mile Barišić obnašao je dužnost zamjenika općinskog načelnika Općine Jakšić u mandatu 2013.-2017., a istu je dužnost obnašao i u mandatu 2017.-2021., tj. do 20. svibnja 2021. Stoga su i Ivica Kovačević i Mile Barišić, povodom obnašanja navedenih dužnosti, bili obvezni postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je na 123. sjednici, održanoj dana 23. travnja 2021., Odlukom Broj: 711-I-838-P-36-20/21-08-11 pokrenulo postupak za odlučivanje o sukobu interesa protiv dužnosnika Ivice Kovačevića, općinskog načelnika Općine Jakšić, zbog moguće povrede članka 7. točke d) ZSSI-a, koja proizlazi iz primanja plaće za obnašanje navedene dužnosti i primitka dodatnih naknada u smislu naknada za sudjelovanje u radu sjednica Općinskog vijeća Općine Jakšić i to u 2012. u ukupnom iznosu od 200,00 kn, u 2013. u ukupnom iznosu od 1.200,00 kn, u 2014. u ukupnom iznosu od 800,00 kn, u 2015. u ukupnom iznosu od 1.000,00 kn, u 2016. u ukupnom iznosu od 1.000,00 kn, u 2017. u ukupnom iznosu od 600,00 kn, te prigodnih godišnjih nagrada u 2012. u iznosu od 2.500,00 kn, 2013. u iznosu od 2.500,00 kn, 2014. u iznosu od 2.500,00 kn i 2015. u iznosu od 2.500,00 kn, i regresa za 2012. u iznosu od 2.700,00 kn, 2013. u iznosu od 2.700,00 kn i 2015. u iznosu od 2.950,00 kn, što predstavlja primanje dodatnih naknada za poslove obnašanja javne dužnosti. Istom Odlukom Povjerenstva pokrenut je postupak za odlučivanje o sukobu interesa protiv dužnosnika Mile Barišića, zamjenika općinskog načelnika Općine Jakšić, zbog moguće povrede članka 7. točke d) ZSSI-a, koja proizlazi iz primanja volonterske naknade za obnašanje navedene dužnosti i primitka dodatnih naknada u smislu naknada za sudjelovanje u radu sjednica Općinskog vijeća Općine Jakšić i to u 2013. u ukupnom iznosu od 800,00 kn, u 2014. u ukupnom iznosu od 600,00 kn, u 2015. u ukupnom iznosu od 600,00 kn, u 2016. u ukupnom iznosu od 1.000,00 kn i u 2017. u ukupnom iznosu od 600,00 kn, što predstavlja primanje dodatnih naknada za poslove obnašanja javne dužnosti.

U tijeku postupka izvršen je uvid u prijavu od 11. veljače 2020., Zapisnik o obavljenom proračunskom nadzoru utvrđivanja zakonitosti izvršavanja Proračuna Općine Jakšić u 2016. godini od 20. veljače 2018. KLASA: 041-01/17-01/257, URBROJ: 513-08-04-18-11, Registar dužnosnika, očitovanje Općine Jakšić od 18. ožujka 2020. KLASA: 034-06/20-01/12, URBROJ: 2177/04-03/20-02, očitovanje Općine Jakšić od 1. travnja 2021. KLASA: 022-01/21-01/27, URBROJ: 2177/04-03/21-2, dokumentaciju o isplati dara za djecu za 2020., 2019., 2018., 2017., 2016., 2015., 2014., 2013., 2012., dokumentaciju o isplati regresa za 2020., 2019., 2018., 2017., 2015., 2013., 2012. godinu, dokumentaciju o isplati prigodne godišnje nagrade za 2020., 2019., 2018., 2017., 2016., 2015., 2014., 2013. i 2012., dokumentaciju o isplati jubilarne nagrade zaposlenicima u 2017., 2016., 2014. i 2012.), Odluku Općinskog vijeća Općine Jakšić o isplati naknade za sjednice (Službeni glasnik Općine Jakšić broj 53/2009), Odluku Općinskog vijeća Općine Jakšić o visini naknade za rad Općinskog vijeća, komisija i povjerenstava (Službeni glasnik Općine Jakšić broj 78/2013), Odluku Općinskog vijeća Općine Jakšić o visini naknade za rad Općinskog vijeća, komisija i povjerenstava Općine Jakšić (Službeni glasnik Općine Jakšić broj 118/2018), Odluku o plaći i drugim materijalnim pravima općinskog načelnika Općine Jakšić (Službeni glasnik Općine Jakšić broj 58/2010, 87/2014 i 92/2015.) te Izvješća o imovinskom stanju dužnosnika Ivice Kovačevića i Mile Barišića.

Odluku Povjerenstva od 23. travnja 2021. dužnosnik Ivica Kovačević prema priloženoj dostavnici zaprimio je 4. listopada 2021., a dužnosnik Mile Barišić 29. kolovoza 2022., te se u roku propisanom člankom 39. stavkom 3. ZSSI-a, a niti naknadno, nisu očitovali.

Povjerenstvo je povodom navoda iz podnesene prijave dopisom od 11. ožujka 2020. zatražilo očitovanje od Općine Jakšić je li Općina dužnosnicima Ivici Kovačeviću, općinskom načelniku Općine Jakšić, i/ili Mili Barišiću, zamjeniku općinskog načelnika Općine Jakšić, isplaćivala božićnicu, regres, dar za djecu, jubilarnu nagradu i/ili druge prigodne nagrade. Zatraženo je i očitovanje je li Općina Jakšić navedenim dužnosnicima isplaćivala naknade za prisustvovanje sjednicama Općinskog vijeća Općine Jakšić, a ako su navedenim dužnosnicima isplaćivane sve ili neke od navedenih naknada Općina je pozvana na očitovanje na temelju koje odredbe zakona, odnosno na temelju kojih podzakonskih akata su iste isplaćivane i u kojim iznosima.

Općina Jakšić je dostavila očitovanje od 18. ožujka 2020., KLASA: 034-06/20-01/12, URBROJ: 2177/04-03/20-02, u kojem se navodi kako je uvidom u evidenciju utvrđeno kako Općina Jakšić navedenim dužnosnicima u 2019. nije isplaćivala božićnicu, regres, dar za djecu, jubilarnu nagradu i druge prigodne nagrade, kao niti naknade za sudjelovanje na sjednicama Općinskog vijeća Općine Jakšić.

Povjerenstvo je od Općine Jakšić dopisima od 14. listopada 2020. i 11. veljače 2021. zatražilo dodatno očitovanje, jesu li navedene naknade isplaćivane dužnosnicima Ivici Kovačeviću i/ili Mili Barišiću u razdoblju od stupanja na dužnost navedenih dužnosnika (za Ivicu Kovačevića od 2012., a za Milu Barišića od lipnja 2013.) do dana upućivanja dopisa.

Općina Jakšić je dostavila očitovanje od 1. travnja 2021., KLASA: 022-01/21-01/27, URBROJ: 2177/04-03/21-2, u kojem se navodi da je Mile Barišić, zamjenik općinskog načelnika, primio sljedeće naknade za sudjelovanje u radu sjednica Općinskog vijeća:

- Naknada za 2. sjednicu od 7. studenoga 2013. u neto iznosu 200,00 kuna

- Naknada za konstituirajuću i 1. sjednicu iz 2013. u neto iznosu 400,00 kuna

- Naknada za 4. sjednicu iz 2013. u neto iznosu 200,00 kuna

- Naknada za 7. sjednicu iz 2014. u neto iznosu 200,00 kuna

- Naknada za 8. sjednicu od 6. studenoga 2014. u neto iznosu 200,00 kuna

- Naknada za 9. sjednicu od 29. prosinca 2014. u neto iznosu 200,00 kuna

- Naknada za 12. sjednicu od 17. travnja 2015. u neto iznosu 200,00 kuna

- Naknada za 13. sjednicu od 23. srpnja 2015. u neto iznosu 200,00 kuna

- Naknada za 14. sjednicu od 6. studenoga 2015. u neto iznosu 200,00 kuna

- Naknada za 15. i 16 sjednicu od 16. ožujka 2016. u neto iznosu 400,00 kuna

- Naknada za 17 sjednicu od 29. lipnja 2016. u neto iznosu 200,00 kuna

- Naknada za 18. i 19. sjednicu od 21. studenoga 2016. u neto iznosu 400,00 kuna

- Naknada za 20., 21. i 22. sjednicu od 19. travnja 2017. u neto iznosu 600,00 kuna.

U nastavku se navodi da je Ivica Kovačević, općinski načelnik Općine Jakšić, primio sljedeće naknade za sudjelovanje u radu sjednica Općinskog vijeća:

- Naknada za 17. sjednicu od 21. prosinca 2012. u neto iznosu 200,00 kuna

- Naknada za 2. sjednicu od 7. studenoga 2013. u neto iznosu 200,00 kuna

- Naknada za 3. sjednicu od 19. prosinca 2013. u neto iznosu 200,00 kuna

- Naknada za konstituirajuću i 1. sjednicu iz 2013. u neto iznosu 400,00 kuna

- Naknada za 18. sjednicu od 27. ožujka 2013. u neto iznosu 200,00 kuna

- Naknada za 4. sjednicu iz 2013. u neto iznosu 200,00 kuna

- Naknada za 5. sjednicu iz 2014. u neto iznosu 200,00 kuna

- Naknada za 7. sjednicu iz 2014. u neto iznosu 200,00 kuna

- Naknada za 8. sjednicu od 6. studenoga 2014. u neto iznosu 200,00 kuna

- Naknada za 9. sjednicu od 29. prosinca 2014. u neto iznosu 200,00 kuna

- Naknada za 10. i 11. sjednicu od 4. ožujka 2015. u neto iznosu 400,00 kuna

- Naknada za 12. sjednicu od 17. travnja 2015. u neto iznosu 200,00 kuna

- Naknada za 13. sjednicu od 23. srpnja 2015. u neto iznosu 200,00 kuna

- Naknada za 14. sjednicu od 6. studenoga 2015. u neto iznosu 200,00 kuna

- Naknada za 15. i 16 sjednicu od 16. ožujka 2016. u neto iznosu 400,00 kuna

- Naknada za 17 sjednicu od 29. lipnja 2016. u neto iznosu 200,00 kuna

- Naknada za 18. i 19. sjednicu od 21. studenoga 2016. u neto iznosu 400,00 kuna

- Naknada za 20., 21. i 22. sjednicu od 19. travnja 2017. u neto iznosu 600,00 kuna

U očitovanju se također navodi da je Ivici Kovačeviću, općinskom načelniku, isplaćeno: u 2012., 2013., 2014., 2015. godine prigodna godišnja nagrada i regres za 2012., 2013., i 2015., a da dar za djecu u cijelom razdoblju nisu primali niti Mile Barišić niti Ivica Kovačević.

U prilogu očitovanja dostavljena je dokumentacija o isplati dara za djecu za 2020., 2019., 2018., 2017., 2016., 2015., 2014., 2013., 2012., zatim dokumentacija o isplati regresa za 2020., 2019., 2018., 2017., 2015., 2013., 2012. godinu, dokumentacija o isplati prigodne godišnje nagrade za 2020., 2019., 2018., 2017., 2016., 2015., 2014., 2013. i 2012. te dokumentacija o isplati jubilarne nagrade zaposlenicima u 2017., 2016., 2014. i 2012.

Iz navedene dokumentacije je razvidno da je dužnosniku Ivici Kovačeviću isplaćena prigodna godišnja nagrada u 2012. u iznosu od 2.500,00 kn, 2013. u iznosu od 2.500,00 kn, 2014. u iznosu od 2.500,00 kn i 2015. u iznosu od 2.500,00 kn, te regres za 2012. u iznosu od 2.700,00 kn, 2013. u iznosu od 2.700,00 kn i 2015. u iznosu od 2.950,00 kn.

Uvidom u Odluku Općinskog vijeća Općine Jakšić o isplati naknade za sjednice (Službeni glasnik Općine Jakšić broj: 53/2009) od 3. srpnja 2009. utvrđeno je da je člankom 1. Odluke utvrđeno da službeno nazočnima na sjednicama Općinskog vijeća Općine Jakšić pripada naknada u visini od 200,00 kn u neto iznosu po sjednici. Istu odredbu sadrži i Odluka Općinskog vijeća Općine Jakšić o visini naknade za rad Općinskog vijeća, komisija i povjerenstava (Službeni glasnik Općine Jakšić broj: 78/2013) od 14. lipnja 2013., te Odluka Općinskog vijeća Općine Jakšić o visini naknade za rad Općinskog vijeća, komisija i povjerenstava Općine Jakšić (Službeni glasnik Općine Jakšić broj 118/2018) od 29. svibnja 2018.

Uvidom u Odluku o plaći i drugim materijalnim pravima općinskog načelnika Općine Jakšić (Službeni glasnik Općine Jakšić broj: 58/2010, 87/2014 i 92/2015) utvrđeno je da je člankom 5. navedene Odluke propisano da pored plaće općinskom načelniku pripadaju i sva ostala materijalna prava i druga prava koja proizlaze iz radnog odnosa u skladu s općim propisima o radu, te s općim aktima Općine, a koja se primjenjuju na službenike i namještenike Općine Jakšić sukladno propisima kojim se uređuje politika plaća i propisima kojima se uređuje porez na dohodak, ako zakonom nije drukčije propisano.

Uvidom u Izvješća o imovinskom stanju dužnosnika, koja je dužnosnik Ivica Kovačević podnio povodom obnašanja dužnosti općinskog načelnika Općine Jakšić, utvrđeno je da dužnosnik navedenu dužnost obnaša profesionalno, odnosno da za isto prima plaću.

Uvidom u Izvješća o imovinskom stanju dužnosnika, koja je dužnosnik Mile Barišić podnio povodom obnašanja dužnosti zamjenika općinskog načelnika Općine Jakšić, utvrđeno je da je dužnosnik navedenu dužnost obnašao volonterski te da je za navedeno primao volontersku naknadu.

Člankom 4. stavkom 1. ZSSI-a propisano je da se plaćom dužnosnika, u smislu navedenog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a kao jedno od zabranjenih djelovanja propisano je da je dužnosnicima zabranjeno primati dodatnu naknadu za poslove obnašanja javnih dužnosti.

S obzirom da je iz prikupljenih podataka i dokumentacije utvrđeno da su dužnosniku Ivici Kovačeviću uz primanje plaće za obnašanje dužnosti općinskog načelnika Općine Jakšić isplaćene i dodatne naknade u smislu naknada za sudjelovanje u radu sjednica Općinskog vijeća Općine Jakšić i to u 2012. u ukupnom iznosu od 200,00 kn, u 2013. u ukupnom iznosu od 1.200,00 kn, u 2014. u ukupnom iznosu od 800,00 kn, u 2015. u ukupnom iznosu od 1.000,00 kn, u 2016. u ukupnom iznosu od 1.000,00 kn, u 2017. u ukupnom iznosu od 600,00 kn, te prigodnih godišnjih nagrada u 2012. u iznosu od 2.500,00 kn, 2013. u iznosu od 2.500,00 kn, 2014. u iznosu od 2.500,00 kn i 2015. u iznosu od 2.500,00 kn, i regresa za 2012. u iznosu od 2.700,00 kn, 2013. u iznosu od 2.700,00 kn i 2015. u iznosu od 2.950,00 kn, što predstavlja primanje dodatnih naknada za poslove obnašanja javne dužnosti, Povjerenstvo je utvrdilo da je imenovani dužnosnik opisanim postupanjem počinio povredu članka 7. točke d) ZSSI-a.

Također, iz prikupljenih podataka i dokumentacije utvrđeno je da su dužnosniku Mili Barišiću uz primanje volonterske naknade za obnašanje dužnosti zamjenika općinskog načelnika Općine Jakšić isplaćene i dodatne naknade u smislu naknada za sudjelovanje u radu sjednica Općinskog vijeća Općine Jakšić i to u 2013. u ukupnom iznosu od 800,00 kn, u 2014. u ukupnom iznosu od 600,00 kn, u 2015. u ukupnom iznosu od 600,00 kn, u 2016. u ukupnom iznosu od 1.000,00 kn i u 2017. u ukupnom iznosu od 600,00 kn, što predstavlja primanje dodatnih naknada za poslove obnašanja javne dužnosti, Povjerenstvo je utvrdilo da je imenovani dužnosnik opisanim postupanjem počinio povredu članka 7. točke d) ZSSI-a.

Povjerenstvo je stoga donijelo odluku kao u točkama I. i III. izreke.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Stavkom 2. navedenog članka Zakona propisano je da, pored ostalog, za povredu odredbi članka 7. toga Zakona Povjerenstvo može izreći sankcije iz stavka 1. toga članka odnosno opomenu, obustavu isplate dijela neto mjesečne plaće i javno objavljivanje odluke Povjerenstva.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije u odnosu na dužnosnika Ivicu Kovačevića, općinskog načelnika Općine Jakšić, Povjerenstvo je ocijenilo okolnosti da je dužnosnik ostvarivao više vrsta nedopuštenih primitaka tijekom razdoblja od nekoliko godina.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 265,46 eura/2.000,00 kuna do 5.308,91 eura/ 40.000,00 kuna, vodeći računa o težini i posljedicama povrede Zakona.

Kao okolnost koja je utjecala na izricanje visine sankcije unutar zakonom propisanog raspona, Povjerenstvo je uzelo u obzir visinu primljenih dodatnih naknada.

Povjerenstvo smatra da je za utvrđenu povredu ZSSI-a Ivice Kovačevića, općinskog načelnika Općine Jakšić, primjerena sankcija obustave isplate dijela neto mjesečne plaće u ukupnom iznosu od 929,06 eura /7.000,00 kn, koja će trajati sedam (7) mjeseci i izvršit će se u sedam (7) uzastopnih mjesečnih obroka, svaki u pojedinačnom iznosu od 132,72 eura/1.000,00 kn, stoga je donesena odluka kao pod točkom II. izreke.

Nadalje, uvažavajući okolnost da je u trenutku donošenja ove odluke proteklo više od 12 mjeseci od dana prestanka obnašanja dužnosti zamjenika općinskog načelnika Općine Jakšić Povjerenstvo u odnosu na dužnosnika Milu Barišića smatra da u konkretnom slučaju nije svrsishodno izricanje sankcije s obzirom da sankciju iz članka 44. u vezi s člankom 42. stavkom 2. ZSSI-a nije moguće izvršiti. Stoga je donesena odluka kao pod točkom IV. izreke.

 PREDSJEDNICA POVJERENSTVA

Aleksandra Jozić-Ileković, dipl.iur.

UPUTA O PRAVNOM LIJEKU:

Protiv odluke Povjerenstva može se pokrenuti upravni spor. Tužba se može podnijeti nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivica Kovačević, osobnom dostavom
2. Dužnosnik Mile Barišić, osobnom dostavom
3. Podnositelju prijave, putem maila
4. Objava na internetskoj stranici Povjerenstva
5. Pismohrana

1. Fiksni tečaj konverzije 7.53450 [↑](#footnote-ref-1)